Xoşqədəm (Şair Məmmədhüseyn)
Qədəmin xoş, camalın xoş, özün xoş,
Heyif, qismət oldun yada, Xoşqədəm.
Şirin-şirin söhbətin xoş, sözün xoş,
Uzaq olsun səndən qada, Xoşqədəm.

Asta yeri, asta danış, asta gül,
Göyərçinsən, qon sinəmin üstə, gül.
Sənin qədrin bilməz hər naşı bülbül,
Əbəs vermə ömrü bada, Xoşqədəm.

Qara qaşın sürməsiz də qaradı,
Xatırlatma, bağrım başı yaradı.
Məmmədhüseynin qəlbi sənlə paradı,
Sən Allah, sən də sal yada, Xoşqədəm.
XIX əsrin qoşmaları
Gözəlləmələr